Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Az önkormányzat 163/1998. (XII. 22.) számú határozata rendelkezett arról, hogy a forgalomirányító lámpa telepítési
Paragraph Index: 1014

Az önkormányzat 163/1998. (XII. 22.) számú határozata rendelkezett arról, hogy a forgalomirányító lámpa telepítési költségeinek 50%-át az önkormányzat átvállalja. Az önkormányzat a lámpa kiépítésének tervét megrendelte, a forgalomjelző lámpa várható üzembe helyezése 1999. szeptember 15. Az állampolgári jogok országgyűlési biztosa általános helyettesének vizsgálata megállapította, hogy az önkormányzat határozata, a forgalomjelző lámpa kiépítése a közúti közlekedés biztonságát és zavartalanságát elősegíti, így a vizsgálat alkotmányos jogokkal kapcsolatos visszásságot nem állapított meg. OBH 5329/1998. I. Nem okoz az Alkotmány 54. § (1) bekezdésében foglalt élethez és emberi méltósághoz való joggal, valamint az Alkotmány 70/D. § (1) bekezdésében deklarált legmagasabb szintű testi és lelki egészséghez való joggal összefüggésben visszásságot a szerelőakna kialakításának hiánya, ha a munkaügyi ellenőrző szerv álláspontja szerint a szóban forgó objektumban nem folyik olyan munkavégzés, amelynek a szerelőakna elengedhetetlen követelménye volna. II. Az Alkotmány 54. § (1) bekezdésében foglalt emberi méltósághoz való joggal, valamint az Alkotmány 70/D. § (1) bekezdésében deklarált legmagasabb szintű testi és lelki egészséghez való joggal összefüggésben visszásságot okoz, ha a fűtés és a szigetelés elégtelensége miatt a szerelők munkaidejük nagy részét a 16—18 ˚C-os hőmérsékletű szerelőműhelyben töltik. III. Az Alkotmány 54. § (1) bekezdésében foglalt emberi méltósághoz való joggal, valamint az Alkotmány 70/D. § (1) bekezdésében deklarált legmagasabb szintű testi és lelki egészséghez való joggal összefüggésben visszásságot okoz, ha a fizikai munkát végző szerelőknek a munkahelyükön nincs zuhanyozási lehetőségük. Névtelen panaszos beadványában sérelmezte, hogy a Katonai Felderítő Hivatal Ref. Igazgatóság 2. Ref. Adatszerző Főosztály 2/I. Adatszerző Alközpont kőszeg-táborhegyi objektumában két gépjárműszerelő élet- és balesetveszélyes körülmények között végzi munkáját, mivel a műhelynek kinevezett garázsban nincs autószerelő-akna és hiányoznak az autószereléshez szükséges egyéb berendezések is. További probléma, hogy télen nincs megoldva a fűtés, és nincs lehetőség munkaidő után a zuhanyozásra sem. Az állampolgári jogok országgyűlési biztosa általános helyettese az élethez és az emberi méltósághoz való jog, valamint a legmagasabb testi és lelki egészséghez való jog érintettsége miatt vizsgálatot indított. A helyszíni vizsgálat lefolytatására és szakvélemény készítésére az állampolgári jogok országgyűlési biztosa általános helyettese felkérte a Honvédelmi Minisztérium Munkavédelmi és Munkaügyi Ellenőrzési Hivatalát. I. Az ellenőrzési hivatal a panaszlevélben foglalt tények valódiságát megállapította, azonban álláspontjuk szerint azért nem volt feltétlenül szükség szerelőaknára, mert ott csak kisebb, napi karbantartási munkák folytak, az időszakos vizsgákat és az alkatrészcserét igénylő javításokat a budapesti központi javítóműhelyben végezték. A szakvélemény készítője zuhanyozófülkék kialakítását nem a panaszos szerelők, hanem csak a szintén ott 24 órás szolgálatot teljesítő egyéb személyzet miatt ítélte szükségesnek. A szakvélemény készítője szerint a bejárati vasajtók hőszigetelésének hiánya okozta a viszonylag alacsony, 16—18 oC-os hőmérsékletet, a szigetelést azonban tervbe vették. II. Az állampolgári jogok országgyűlési biztosa általános helyettese megállapította, hogy a szerelőakna szükségességét illetően nincs olyan jogszabályi rendelkezés, amelynek alapján a munkavédelem kérdéseiben szakismerettel nem rendelkező személy, beleértve az országgyűlési biztost is, egyértelműen állást tudna foglalni. Mivel a munkaügyi ellenőrző szerv álláspontja szerint a szóban forgó objektumban nem folyt olyan munkavégzés, amelynek a szerelőakna elengedhetetlen követelménye lett volna, az állampolgári jogok országgyűlési biztosa általános helyettese nem állapított meg alkotmányos joggal kapcsolatos visszásságot. III. Az állampolgári jogok országgyűlési biztosa általános helyettese megállapította azt is, hogy a munkavédelmi törvény (1993. évi XLIII. tv.) 24. § b) pontja általánosságban akként rendelkezik, hogy minden munkavállaló részére biztosítani kell a munkahely és a munka jellegének megfelelően a tisztálkodási és a melegedési lehetőséget. Az Alkotmány általános előírásai pedig biztosítják az emberi méltósághoz, valamint a legmagasabb szintű testi és lelki egészséghez való jogot . Az állampolgári jogok országgyűlési biztosa általános helyettese megállapította, hogy a Magyarországon kialakult általános fejlettségi színvonal, és az abból levezethető jogosnak tekintett társadalmi elvárások figyelembevételével a fűtésre és a zuhanyzó hiányára vonatkozó panasz megalapozott. Az állampolgári jogok országgyűlési biztosa általános helyettese a feltárt visszásságok orvoslása érdekében kezdeményezte, hogy a Katonai Felderítő Hivatal főigazgatója tegye meg a szükséges intézkedéseket arra, hogy a kőszeg-táborhegyi szerelőműhelyben a fűtési időszakban a hőmérséklet elérje a 20 ˚C-t, továbbá, hogy a zuhanyozás lehetősége biztosított legyen. A Katonai Felderítő Hivatal főigazgatója az ajánlást elfogadta, és biztosította a zuhanyzás lehetőségét, továbbá a 20 ˚C-os hőmérsékletet. 2000/88/II. szám OBH 5350/1998. A tényállás nem elég alapos vizsgálata, továbbá a határozathozatal mellőzése visszásságot okoz a panaszosnak az Alkotmány 2. §

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes